"नरगिस साहब दे बड्डे भ्रा दीवान चंद उस जमाने च अखबार रणवीर दे मैनेजर हे जिंदी प्रेरना पर उनें पुरानी मंडी जम्मू च दिवान प्रैस्स दे नां कन्ने अब्बल दरजे दा इक छापाखाना खो’लेआ। इस प्रैस्स दा उदघाटन 12 जून 1930 ई.गी होआ। दिवान ज्ञानचन्द हुंदे कन्ने मेरे मित्तरी आले सरबन्ध हे। उंदे राहें गै मेरी मलाटी नरगिस हुंदे कन्ने होई। उसलै नरगिस होरें मेरे पत्रकारी दे अनुभवें दा लाभ हासल करने गितै मेरे अग्गें जम्मू दा इक तस्वीरें आला अखबार कड्ढने दा प्रस्ताव रक्खेआ जिसगी में कबूली लेआ। नरगिस साह्ब दे अपने शब्दें च, अखबार ‘चांद’ दा श्रीगणेश इस चाल्ली होआ- "प्रैस ते लाई ओड़ेआ ते आपूं इक ओभड़ै आला लेखा प्रैस्स च बेह्ई गेआ। घोर चैंता ते मयूसी दा हाल हा जे छापेखाने दी हर चीज खाने गी द्रौड़दी ही। मेरी इस जान-घोटू चैंता ते दमागी केफ्ता च मेरे उप्पर अखबार ‘चांद’ दे सम्पादन दा भार थोपी दित्ता जेदे गितै अऊं कतेई तेआर निहा। बचपन च मेरा शेह्रो-शाइरी च जरूर चस्का हा. क्हानियां बी लिखदा हा ते ल्हौर दे सिरमौर साहित्यिक रसालें गी बी भेजदा हा ते जिसलै ओ छपदियां तां बड़ी खुशी बझोंदी। पर पत्रकारता ते क्हानीकारता च बड़ा अन्तर ऐ। इक पत्रकार सरोखड़ क्हानीकार नेईं होई सकदा ते इयां गै इक सफल क्हानीकार कामयाब पत्रकार नेईं खुआई सकदा। इस भुजा प. बलदेव प्रशाद शर्मा प्रतीनिधि ऐसोसीएह्टिङ प्रैस्स दे साथ-सैह्योग कन्ने अखबार ‘चांद’ अपने दिलै दी त्रिपती दा साधन बनाइयै जारी करी दित्ता।"